กรมควบคุมโรค แนะประชาชนในพื้นที่ภาคเหนือป้องกันตนเองจากฝุ่น PM2.5 ควรติดตามเฝ้าระวังสถานการณ์อย่างใกล้ชิด
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ช่วงนี้มีค่าฝุ่น  PM2.5 เกินค่ามาตรฐานในหลายพื้นที่ของประเทศไทยตอนบน โดยเฉพาะพื้นที่ภาคเหนือ อาจส่งผลกระทบต่อสุขภาพของประชาชน ซึ่งกลุ่มเสี่ยงจะเกิดการเจ็บป่วยหรือมีผลกระทบต่อสุขภาพที่รุนแรงมากกว่าประชาชนทั่วไป หากสัมผัสฝุ่นละอองปริมาณมากเป็นระยะเวลานาน สำหรับกิจกรรมที่ก่อให้เกิดฝุ่น เช่น การเผาในที่โล่งหรือพื้นที่การเกษตร อาทิ เผาขยะ เผาวัสดุเหลือใช้ทางการเกษตร ข้าว ข้าวโพด อ้อย เศษวัชพืช ซึ่งการเผาดังกล่าวอาจเป็นสาเหตุของการเกิดไฟป่า รวมทั้งกิจกรรมในภาคอุตสาหกรรมที่เกิดจากการเผาไหม้เชื้อเพลิงต่างๆ และการก่อสร้างในพื้นที่ เป็นต้น กรมควบคุมโรค ขอแนะนำวิธีการลดการเกิดฝุ่น PM2.5  โดยขอให้งดการเผาในที่โล่งหรือพื้นที่การเกษตรซึ่งสามารถลดการเกิดไฟป่าได้ ลดการสูบบุหรี่ การจุดธูป ควรดูแลทำความสะอาดบ้านให้ปลอดฝุ่น ลดระยะเวลาในการทำกิจกรรมกลางแจ้ง เมื่อมีค่าฝุ่น PM2.5 เกินค่ามาตรฐานและใช้อุปกรณ์ป้องกัน โดยการสวมหน้ากาก แว่นตา เสื้อแขนยาวขายาว เนื่องจากฝุ่นจะทำให้เกิดการระคายเคืองตาและผิวหนังได้และดื่มน้ำให้มากๆ เพื่อบรรเทาอาการระคายเคืองคอ แสบคอ หากออกจากบ้าน ควรตรวจสอบค่าฝุ่นละอองขนาดเล็ก PM2.5 จากแอปพลิเคชัน “Air4Thai” และเว็บไซต์ www.air4thai.com ทุกครั้ง สำหรับกลุ่มเสี่ยงที่ต้องดูแลเป็นพิเศษมี 2 กลุ่มใหญ่คือ กลุ่มเปราะบาง เช่น เด็กเล็ก ผู้สูงอายุ หญิงตั้งครรภ์และกลุ่มที่มีโรคประจำตัว เมื่อได้รับฝุ่นจะเสี่ยงมีอาการรุนแรงได้ เช่น ผู้ป่วยภูมิแพ้ ผู้ป่วยโรคปอดเรื้อรัง ผู้ป่วยโรคหลอดเลือดหัวใจ ผู้ป่วยโรคตาอักเสบ  หากสงสัยหรือมีอาการผิดปกติ ควรรีบไปพบแพทย์โดยเร็ว